7. maj 2012
Bestilt og betalt varen, en karrusel med træbund, varenr. E 12099910108, pris i alt kr. 769,00. Forventet leveringstid 1-2 hverdage. 

10. maj 2012
Mail fra Elgiganten: ”Din pakke er nu afsendt”.

16. maj 2012
Kontaktet Elgigantens kundecenter, da varen endnu ikke er leveret. Kundecentret tror jeg har købt en kaffemaskine, hvorfor jeg bedes om at sende ordrebekræftelsen.

16. maj 2012
Mailet kopi af ordrebekræftelsen til Elgiganten.

23. maj 2012
Fornyet henvendelse til Elgiganten, som efter lidt research mener, at min bestilte vare desværre er havnet i Sverige.

1. juni 2012
Fornyet og meget kritisk telefonisk henvendelse til Elgiganten, som beklager forløbet meget. Kundecentret kan ikke gøre rede for, hvor min bestilte vare befinder sig. Jeg bliver tilbudt at få pengene tilbage og foretage en ny bestilling. Dette afviser jeg og fastholder, at jeg for længst har betalt for en vare, som jeg stadig ønsker tilsendt.

1. juni 2012
Svar på mail af dd. Varen er åbenbart forsvundet. Der vil blive sendt en ny vare til mig.

8. juni 2012
Tlf. kontakt til Elgiganten, da jeg stadig ikke har modtaget varen.

Uge 24/25 2012
Varen bliver omsider leveret på min adresse, og jeg kan ånde lettet op og er fast besluttet på at glemme den dårlige oplevelse med Elgiganten.


Men trængslerne er ikke ovre…………………..

Uge 30, 2012
Lige hjemvendt fra ferie konstaterer jeg, at der er leveret endnu et eksemplar af varen.

6. august 2012
Jeg bliver pr. mail kontaktet af Elgiganten, som beder mig betale ”det skyldige” beløb snarest.

6. august 2012
Jeg svarer pr. mail, at jeg ikke betragter mig som skyldner, da jeg ikke har bedt om at få tilsendt en ekstra vare. Varen kan afhentes på min adresse.

7. august 2012
Tlf. fra Elgiganten, som indtrængende beder mig betale eller returnere varen. Vi er meget uenige om forløbet. Elgigantens medarbejder tillader sig endda at insinuere, at jeg selv har bedt om varen, da jeg jo gentagne gange har klaget over ikke at have modtaget den bestilte vare. Som det fremgår af ovennævnte, er det rigtigt, at jeg har klaget over manglende levering, men selvfølgelig ikke efter, at varen omsider dukkede op. At Elgiganten efterfølgende sender en ekstra vare berettiger dog ikke Elgiganten til at påstå at jeg har bestilt en ekstra vare og dermed er skyldner. 
Problemet er for mig helt klart Elgigantens. Jeg har ikke på noget tidspunkt gjort andet end at bestille og betale for en vare – og så i øvrigt vente i meget, meget lang tid på leveringen. Det bliver forsøgt, at gøre Elgigantens dårlige håndtering af sagen til mit problem!
Jeg lader imidlertid den gode vilje løbe af med mig, og lover at tage besværet med at sende pakke nr. 2 retur. Jeg bliver lovet, at jeg selvfølgelig vil få mine forsendelsesudgifter refunderet.

7. august 2012
Mail fra Elgiganten med forsendelsesoplysninger. Jeg bliver stillet i udsigt, at fragtudgifterne vil blive overført til min konto ”plus en lille kompensation”.

8. august 2012
Endnu en mail fra Elgiganten med anmodning om at returnere varen. Den interne kommunikation i firmaet må være særdeles mangelfuld!

8. august 2012
Jeg sender varen retur.

9. august 2012
Jeg mailer forsendelseskvittering som aftalt til Elgiganten og opgiver mit kontonr.

16. august 2012
Tlf-opringning til Elgiganten, da jeg endnu ikke har modtaget refusion for mine udlæg. Jeg bliver stillet i udsigt, at der vil blive rettet op på sagen meget hurtigt.

24. august 2012
Jeg har stadig ikke modtaget refusion for mit udlæg.
Min tålmodighed er sluppet op, og jeg sender nærværende beskrivelse til Elgiganten.

En simpel web-bestilling med forventet leveringstid på nogle få dage er blevet forvandlet til et mareridt på mere end tre måneder. 
Anslået har jeg brugt mere end 5 timer på at læse mails, skrive nye mails, tale med medarbejdere i Elgigantens kundecenter (incl. ventetid) og sende vare nr. to retur. 


Da Elgiganten jo bånder samtalerne i firmaets kundeservice, vil det være muligt at få verificeret ovennævnte sammenholdt med mailkorrespondancen. 

I sagsforløbet har jeg bl.a. talt/mailet med følgende medarbejdere:

[navn]
[navn]
[navn]

Følgende har været involveret i min returnering af varen, refusion af forsendelsesudgifter mm.:

[navn]
[navn]